Ακοή στα νεογνά
Authors: Κοσμίδου Παναγιώτα 
Published: March 2022

Η συγγενής βαρηκοΐα αποτελεί τη συχνότερη συγγενή πάθηση. Τα νεογνά τα οποία έχουν νοσηλευτεί στη μονάδα εντατικής νεογνικής νοσηλείας διατρέχουν μεγαλύτερο κίνδυνο. Η απώλεια ακοής στη νεογνική ηλικία είναι σοβαρή πάθηση διότι αυτή τη περίοδο αναπτύσσεται ο λόγος και αποκτιέται η γλωσσική ικανότητα. Η έγκαιρη διάγνωση και αντιμετώπιση είναι ζωτικής σημασίας. Η μελέτη περιγράφει τα αποτελέσματα από τον έλεγχο της λειτουργικότητας του προγράμματος «καθολικού νεογνικού ελέγχου ακοής» (ΚΝΕΑ) με τη βοήθεια των ωτοακουστικών εκπομπών. Αναλύονται τα δεδομένα που συλλέχθηκαν από το νοσοκομείο του Ρίου της Πάτρας και οι συνθήκες του δείγματος αυτού. Είναι ένα τυχαίο δείγμα που αφορούσε νεογνά που γεννήθηκαν μεταξύ Νοεμβρίου 2018 - Δεκεμβρίου 2020 στο Πανεπιστημιακό Νοσοκομείο της Πάτρας, το οποίο αξιολογήθηκε με χρήση παροδικών προκλητών ωτοακουστικών εκπομπών (ΤΕΟΑΕ). Ο έλεγχος των νεογνών γινόταν δύο φορές την εβδομάδα την Πέμπτη και την Παρασκευή. Τα νεογνά που αξιολογήθηκαν είναι 2014, τα 1491 ήταν υγιή νεογνά, ενώ τα 523 χρειάστηκαν νοσηλεία στη μονάδα εντατικής νοσηλείας νεογνών (ΜΕΝΝ). Συνολικά, μελετήθηκαν 2014 νεογνά. Τα 1491 υγιή νεογνά εξετάστηκαν με ΤΕΟΑΕ. Από αυτά, τα 44 δεν πέρασαν το πρώτο τεστ. Μετά από επανέλεγχο, ένα μήνα αργότερα τα 31 πέρασαν το τεστ, ενώ τα άλλα 13 παραπέμφθηκαν σε κέντρο ακοής για περαιτέρω ακοολογικό έλεγχο με τεστ ακουστικής απόκρισης εγκεφαλικού στελέχους (ABR). Δύο βρέφη δεν εμφανίστηκαν ποτέ στο ραντεβού παρακολούθησης. Από τα υπόλοιπα 11, τα 6 νεογνά είχαν φυσιολογική ακοή, 3 είχαν μέση ωτίτιδα με συλλογή υγρού ή άλλο αγώγιμο απώλεια ακοής. Τα 210τελευταία νεογνά είχαν απώλεια ακόης. Συγκεκριμένα ένα είχε αμφωτερόπλευρη νευροαισθητήρια βαρηκοΐα μεγαλύτερη από 40db και ένα είχε μονόπλευρη νευροαισθητήρια βαρηκοΐα μεγαλύτερη από 40db.Οι παράγοντες κινδύνου εντοπίστηκαν σε 523 νεογνά που εισήχθησαν στη μονάδα νεογνών. Οι πιο συνηθισμένοι παράγοντες κινδύνου που εντοπίστηκαν ήταν η χρήση ωτοτοξικών φαρμάκων, οι χαμηλές βαθμολογίες Apgar score και η προωρότητα. Από όλα τα νεογνά, τα 491 πέρασαν το τεστ την πρώτη φορά και τα υπόλοιπα 32 βρέφη επέστρεψαν μετά από 1-2 μήνες της αποχώρησή τους από τη μονάδα νεογνών. Όλα τα μωρά που είχαν αποτύχει στο πρώτο τεστ προ συμπτωματικού ελέγχου εμφανίστηκαν στο ραντεβού παρακολούθησης για το δεύτερο ακοολογικό τεστ. Από αυτά, 24 μωρά πέρασαν το τεστ των ωτoακουστικών εκπομπων, ενώ τα 8 όχι. Από αυτούς τα 4 διαγνώστηκαν με μέση ωτίτιδα με συλλογή υγρού ή άλλη αγώγιμη απώλεια ακοής.Νευροαισθητήρια απώλεια ακοής αναγνωρίστηκε σε 4 νεογνά χρησιμοποιώντας τεστ ABR. Αναλυτικά, 2 είχαν μονόπλευρη νευροαισθητήρια απώλεια ακοής μεγαλύτερη από 40db, ενώ δύο είχαν αμφοτερόπλευρη νευροαισθητήρια απώλεια ακοής μεγαλύτερη από 40db. Συμπερασματικά, διαπιστώσαμε ότι για να είναι αποτελεσματικά τα προγράμματα του ΚΝΕΑ, πρέπει να εφαρμόζονται μακροπρόθεσμα και να υπάρχει οικονομική υποστήριξη. Η έγκαιρη διάγνωση θα οδηγήσει άλλοτε σε τοποθέτηση ακουστικών βαρηκοΐας και άλλοτε στην κοχλιακή εμφύτευση.Η συνεργασία μεταξύ διαφορετικών ειδικοτήτων(νεογνολόγων, παιδιάτρων, ωτορινολαρυγγολόγων) και η προσέγγιση με επίκεντρο τον ασθενή θα βοηθήσει τους γιατρούς να αντιμετωπίσουν ολιστικά τη νεογνική απώλεια ακοής. Η οικοδόμηση εμπιστοσύνης μεταξύ των γονέων και του ιατρού είναι απαραίτητη για την επιτυχία του προγράμματος, με αποτέλεσμα τη μείωση του ποσοστού απώλειας νεογνών στο στάδιο της παρακολούθησης.Για την εκτέλεση ενός επιτυχημένου προγράμματος, απαιτείται εκπαιδευμένο προσωπικό, σωστός εξοπλισμός και οικονομική υποστήριξη.Τέλος, για την εκτέλεση ενός επιτυχημένου προγράμματος πρέπει να υφίστανται η σωστή εφαρμογή του, η στενή παρακολούθηση των νεογνών και η αυστηρή τήρηση των οδηγιών στη μονάδα εντατικής νοσηλείας νεογνών (NICU).